‘মার্ভেল’এর আয়রনম্যান কমিক সিরিজের পরবর্তী গল্পগুলোয় টনি স্টার্কের জুতোয় পা গলাতে চলেছে রিরি উইলিয়ামস। লেখক ব্রায়ান মাইকেল বেন্ডিস জানিয়েছেন, বছর পনেরোর কৃষ্ণাঙ্গ কিশোরী রিরি-ই হতে চলেছে সিরিজের পরবর্তী গল্পের আয়রনম্যান। ‘সায়েন্স জিনিয়াস’ রিরির জন্ম শিকাগোয়। এ বছরের শুরুর দিকেই সিরিজে আত্মপ্রকাশ করেছিল সে। তাকে আয়রনম্যানের ভূমিকায় নিয়ে আসার কারণ? ব্রায়ান জানিয়েছেন, শিকাগোয় কাজ করার সময় সে শহরের যে হিংসা প্রত্যক্ষ করেছিলেন তিনি, সেটাই তাঁকে অনুপ্রাণিত করে। ‘‘সাধারণ এক কিশোরী কেমন করে সব বাধা পেরিয়ে নিয়মিত কলেজে যায়, সেটাই ভাবিয়েছিল আমাকে। সুপারহিরোইনদের আধুনিকতম সংস্করণ হতে চলেছে এই নতুন আয়রনম্যান,’’ বয়ান ব্রায়ানের। সোশ্যাল মিডিয়ায় এই খবর ছড়িয়ে পড়তেই ভক্তরা স্বাগত জানিয়েছেন রিরিকে।